b"\n_START_ARTICLE_\nOvsi\xc5\xa1e\n_START_SECTION_\nOpis vasi\n_START_PARAGRAPH_\nVas se rahlo vzpenja po hribu na desnem bregu potoka Lipnica, ki se tu tudi zliva v reko Savo. Na tem ozemlju, je tako zvani \xc2\xbbVoh\xc2\xab\xc2\xa0- ravnica, ki je namenjena povsem poljedeljskim in vrti\xc4\x8dkarskim vsebinam, je pa tudi priljubljena to\xc4\x8dka sprehajalcev. Ovsi\xc5\xa1e le\xc5\xbeijo na nadmorski vi\xc5\xa1ini 411 m, ki je merjena nekje sredi vasi (pri cerkvi). Prvi\xc4\x8d se vas omenja leta 1291 kot Harlant in 1481 kot Haberlandt (stvnem. Haber 'oves'), istega leta tudi kot Ousischo. Najstarej\xc5\xa1a \xc5\xa1e stoje\xc4\x8da hi\xc5\xa1a v vasi je stara pribli\xc5\xbeno 420 let, starost cerkve sv. Miklav\xc5\xbea pa \xc5\xa1e nekaj ve\xc4\x8d. Majhna cerkvica ima v stranjskem oltarju zavetnika sv. Valentina. Na Ovsi\xc5\xa1ah je podru\xc5\xbeni\xc4\x8dna osnovna \xc5\xa1ola s \xc5\xa1tirimi razredi. _NEWLINE_Vas je dobila ime po ovsu ali (manj verjetno) po jel\xc5\xa1i, ki je obra\xc5\xa1\xc4\x8dala obre\xc5\xbeje Lipnice. Pisec zgodovine \xc5\xbeupnij radovlji\xc5\xa1ke dekanij Josip Lavti\xc5\xbear v letu 1897 \xc5\xbeupnijo Ovsi\xc5\xa1e imenuje Ol\xc5\xa1e, kar danes ni ve\xc4\x8d v rabi. V doma\xc4\x8di govorici se re\xc4\x8de Vo\xc5\xa1e.\n_START_SECTION_\nZgodovina fare\n_START_PARAGRAPH_\n\xc5\xbdupnijska cerkev sv. Miklav\xc5\xbea na Ovsi\xc5\xa1ah je bila prvi\xc4\x8d omenjena leta 1568. Skupaj podru\xc5\xbeni\xc4\x8dno cerkvijo sv. Toma\xc5\xbea na \xc4\x8ce\xc5\xa1njici, ki je bila prvi\xc4\x8d omenjena leta 1696, je spadala v pra\xc5\xbeupnijo sv. Martina v \xc5\xa0martnem pri Kranju. Dotlej so ljudje imeli do cerkve, ki je stala pri starem savskem mostu v Kranju na desnem bregu Save dve uri in pol. Leta 1731 je \xc5\xbeupnija, takrat \xc5\xa1e duhovna, dobila prvega duhovnika, ki je za\xc4\x8del pisati mati\xc4\x8dne knjige. Prava \xc5\xbeupnija je postala leta 1862. V \xc5\xbeupnijo spadajo vasi: Ovsi\xc5\xa1e, Polj\xc5\xa1ica, Dobravica, \xc4\x8ce\xc5\xa1njica, Rovte in Podnart. Po podatkih urada za statistiko RS na dan 30. junija 2006 ima 871 prebivalcev._NEWLINE_Glavni oltar je posve\xc4\x8den sv. \xc5\xa1kofu Miklav\xc5\xbeu. \xc5\xbdegnanje se obhaja na nedeljo po godu sv. apostola Jerneja 24. 8. Cerkvi je prizidana kapelica sv. Valentina, mu\xc4\x8denca. Na njegov god je romarski shod. Ta dan so svete ma\xc5\xa1e ob 8., 9., 10. in 17. uri. Tretji, stranski oltar pod zvonikom je posve\xc4\x8den Mariji Pomagaj. Zvonove za cerkev je v letih 1711 in 1719 vlil zvonar Ga\xc5\xa1par Franchi._NEWLINE_Meja \xc5\xbeupnije sta bili reki Sava in Lipnica, na drugi strani pa pozneje ustanovljena \xc5\xbeupnija Besnica. Sedaj najve\xc4\x8dja vas Podnart na drugi strani Lipnice je spadala v \xc5\xbeupnijo Dobravo in je bila prestavljena pod Ovsi\xc5\xa1e leta 1962 ob 500-letnici ljubljanske \xc5\xa1kofije. Isto\xc4\x8dasno je bila prefarana vas Brezovica v \xc5\xbeupnijo Dobrava. Za ustanovitev novega duhovnega sredi\xc5\xa1\xc4\x8da si je najve\xc4\x8d prizadeval prvi duhovnik Ga\xc5\xa1per Glavati\xc4\x8d (1731-1744), ki je bil prej kaplan v \xc5\xa0martnem pri Kranju._NEWLINE_Zgodovinopisec Josip Lavti\xc5\xbear omenja duhovnika Antona Nepomuka Weihnachta (1772-1789), ki je otroke u\xc4\x8dil tudi brati, pisati in ra\xc4\x8dunati. Pomembni \xc5\xbeupniki so bili \xc5\xa1e Jo\xc5\xbeef \xc5\xbdemlja, avtor epske pesnitve Sedem sinov (1841 in 1843), Jo\xc5\xbeef Ocepek, ki je bil na Ovsi\xc5\xa1ah ve\xc4\x8d kot 50 let, in pisatelj Jo\xc5\xbea Vovk._NEWLINE_Kdaj so prav na izvir studenca postavili cerkev sv. Nikolaja kot zavetnika zoper povodenj, ni znano. Studenec izvira pod glavnim oltarjem. Prvi\xc4\x8d je omenjena leta 1568, podru\xc5\xbenica sv. Toma\xc5\xbea na \xc4\x8ce\xc5\xa1njici pa leta 1696. Cerkev na Ovsi\xc5\xa1ah je bila trikrat prezidana in pove\xc4\x8dana, obe pa ve\xc4\x8dkrat prenovljeni._NEWLINE_Proti koncu druge svetovne vojne, 2. februarja 1945 so partizani minirali in po\xc5\xbegali \xc5\xbeupni\xc5\xa1\xc4\x8de na Ovsi\xc5\xa1ah. Farani so po vojni v \xc5\xbeupni\xc5\xa1\xc4\x8de predelali hlev in ga v 80. letih pove\xc4\x8dali ter popravili cerkev. Po udaru strele so napeljali strelovod, obnovili fasado in streho, klopi in spovednico. Od podru\xc5\xbeni\xc4\x8dnih cerkva so 1990 najprej obnovili podru\xc5\xbeni\xc4\x8dno cerkev sv. Toma\xc5\xbea na \xc4\x8ce\xc5\xa1njici. 15. septembra 1991 jo je blagoslovil ljubljanski nad\xc5\xa1kof Alojzij \xc5\xa0u\xc5\xa1tar. V letu 1995 se je za\xc4\x8dela obnova \xc5\xbeupnijske cerkve sv. Miklav\xc5\xbea. Obnovo je ob sklepu misijona 29. oktobra 1995 blagoslovil prelat Ivan Merlak. Dela so se nadaljevala leta 1998 z ureditvijo drena\xc5\xbee s prezra\xc4\x8devalnim ja\xc5\xa1kom. Pri obnovi obeh cerkva je bila \xc5\xbeupnija dele\xc5\xbena ob\xc4\x8dinske pomo\xc4\x8di \xc5\xa1e za \xc4\x8dasa \xc5\xbeupanovanja Franca \xc4\x8cerneta, ve\xc4\x8dino sredstev pa so zbrali \xc5\xbeupljani sami s prostovoljnimi prispevki.\n_START_SECTION_\nZgodovina ovsi\xc5\xa1ke \xc5\xa1ole\n_START_PARAGRAPH_\nOrganizirano \xc5\xa1olstvo se je pri\xc4\x8delo v Lipni\xc5\xa1ki dolini ob koncu 18. stoletja. Osnovni \xc5\xa1oli sta bili v Kropi in v Kamni Gorici, ob koncu 19. stoletja pa \xc5\xa1e na Dobravi in na Ovsi\xc5\xa1ah. Leta 1928 se je vas Zalo\xc5\xa1e iz \xc5\xa1olskega okoli\xc5\xa1a Dobrava preselila v \xc5\xa1olski okoli\xc5\xa1 Ovsi\xc5\xa1e. Leta 1957 so bile osnovne \xc5\xa1ole v Kropi, v Kamni Gorici in na Srednji Dobravi ukinjene, nadomestila jih je na novo zgrajena osemletka v Lipnici, ki je vklju\xc4\x8dila kot podru\xc5\xbenico tudi ovsi\xc5\xa1ko \xc5\xa1olo. Ime po dobravskem predvojnem u\xc4\x8ditelju Stanetu \xc5\xbdagarju je dobila leta 1962. \xc5\xa0ola v Lipnici je bila ve\xc4\x8dkrat prostorsko pove\xc4\x8dana, 1968 je k osnovnemu traktu pridobila vezni \xc4\x8dlen in telovadnico, leta 1990 pa samostojen trakt za ni\xc5\xbejo stopnjo in jeseni 2005 \xc5\xa1e novo knji\xc5\xbenico ter moderno ra\xc4\x8dunalnico v mansardi. Ovsi\xc5\xa1ka \xc5\xa1ola je ohranila obseg iz leta 1930, ko je bila dvignjena v enonadstropno stavbo, le da je 1998 z majhno adaptacijo dobila tretji u\xc4\x8dni prostor. Temeljito je bila prenovljena ob svoji 110. obletnici septembra 2006. Po letu 1980 otroci z Jamnika niso ve\xc4\x8d hodili v \xc5\xa1olo v Lipnico, ampak v Podblico, Besnico in naprej v Stra\xc5\xbei\xc5\xa1\xc4\x8de pri Kranju.\n_START_SECTION_\nDruga svetovna vojna\n_START_PARAGRAPH_\nOsem spominskih obele\xc5\xbeij pri\xc4\x8da o dogodkih med drugo svetovno vojno. Na pokopali\xc5\xa1\xc4\x8du pri cerkvi sv. Miklav\xc5\xbea je spomenik 41 padlim doma\xc4\x8dinom z grobovi 11 padlim in umrlim. Pred osnovno \xc5\xa1olo je spomenik dvema borcema \xc4\x8dete Jo\xc5\xbeeta Gregor\xc4\x8di\xc4\x8da, ki sta 16. 2. 1943 zaradi izdaje va\xc5\xa1\xc4\x8dana padla v spopadu z nem\xc5\xa1kimi oro\xc5\xbeniki; tretjega partizana so ranjenega ujeli in je umrl v zaporu v Begunjah. Na gasilskem domu v Podnartu je plo\xc5\xa1\xc4\x8da partizanski Danici Senica in neznamemu partizanu, ki sta padla 17. 6. 1944 med napadom na okupatorjeve bunkerje ob \xc5\xbeeleznici. Na Polj\xc5\xa1ici je plo\xc5\xa1\xc4\x8da \xc5\xa1tirim va\xc5\xa1\xc4\x8danom, ki so bili 14. oktobra 1943 \xc5\xbertve nem\xc5\xa1kega ma\xc5\xa1\xc4\x8devalnega vdora v vas; nekaj hi\xc5\xa1 so oropali in po\xc5\xbegali. V Vohu ob Savi pod Polj\xc5\xa1ico je spomenik 16 borcem 1. bataljona Gorenjskega odreda, ki so zaradi izdaje padli 6. 7. 1944 pri prehodu \xc4\x8dez Savo. Pred \xc4\x8ce\xc5\xa1njico ob cesti sta spomenik Alojzu Rakovcu, ki je padel 27. 7. 1944, in Jo\xc5\xbeetu Bitencu, ki so ga domobranci ubili 30. 10. 1944."